《折红梅·喜冰澌初泮》
宋代·吴感

喜冰澌初泮，微和渐入、东郊时节。春消息，夜来顿觉，红梅数枝节发。玉溪仙馆，不是个、寻常标格。化工别与、一种风情，似匀点胭脂，染成香雪。重吟细阅。比繁杏夭桃，品格真别。只愁共、彩云易散，冷落谢池风月。凭谁向说。三弄处、龙吟休咽。大家留取，时倚阑干，闻有花堪折，劝君须折。

作者简介：苏州吴县人，字应之。仁宗天圣二年省试第一，授湖州归安主簿。九年，中书判拔萃科，授江州军事推官。官至殿中丞。以咏红梅词知名。